Hoor wat noem die voetnoot hier in my Bybel. Die Ehtiopiese weermag was die grootste weermag wat ooit genoem is in die Ou Testament. Met ander woorde hierdie is die grootste oorwinning oor ‘n weermag in die geskiedenis van Israel. En Asa sê: dis sommer niks vir die Here om te help nie.
Nou – kan jy volhou. Dis wonderlik om die Here te vertrou dan verslaan Hy die oormag. Jy juig in jou getuienis en dink dis verby. Maar – so is die lewe. Daar is weer ‘n oormag, weer ‘n uitdaging, weer ‘n krisis. Het jy geleer dat die Here die grootste weermag ooit verslaan? Die toets kom weer. Net soos Dawid, was die leeu en die beer net opleiding vir die stryd teen Goliath. Wat moes Israel leer in die woestynskool ‘n hele geslag lank? God is konstant, Hy sal dit weer en weer doen. Moenie twyfel nie. Moenie laat vrees wen nie. Jy gaan wen!